**„3d1.1.1. - IZGRADNJA PROIZVODNIH KAPACITETA MSP I ULAGANJE U OPREMU“**

**UČESTALA PITANJA I ODGOVORI**

**U interesu jednakog postupanja prema svim prijaviteljima, Ministarstvo poduzetništva i obrta ne može davati svoje mišljenje o prihvatljivosti prijavitelja, projekata ili određenih aktivnosti.**

**Budući da su pojedina pitanja upućena Ministarstvu poduzetništva i obrta širokog raspona te sadrže informacije o projektu, ona nisu u cijelosti uključena u *Učestala pitanja i odgovore*, već su uključene samo pojedinosti bitne za pružanje odgovora.**

[1. OPĆENITO 1](#_Toc416942526)

[2. POKAZATELJI 2](#_Toc416942527)

[3. VRSTE, IZNOS I INTENZITETI POTPORA 2](#_Toc416942528)

[4. PRIHVATLJIVOST PRIJAVITELJA (Tko može, a tko ne može sudjelovati?) 3](#_Toc416942529)

[5. PRIHVATLJIVOST PROJEKTA, AKTIVNOSTI I TROŠKOVA 3](#_Toc416942530)

[6. ADMINISTRATIVNE INFORMACIJE 5](#_Toc416942531)

# OPĆENITO

1. **Koji je cilj ovog Poziva?**

Cilj Poziva 3d1.1.1. - IZGRADNJA PROIZVODNIH KAPACITETA MSP I ULAGANJE U OPREMU jest razvoj malog i srednjeg poduzetništva, razvoj novih kompetencija i stvaranje novih radnih mjesta poticanjem investicija u **početna ulaganja** povezana s osnivanjem nove poslovne jedinice, proširenjem kapaciteta postojeće poslovne jedinice, diversifikacijom proizvodnje poslovne jedinice na proizvode koje dotična poslovna jedinica prethodno nije proizvodila ili temeljitom promjenom u sveukupnom proizvodnom procesu postojeće poslovne jedinice.

1. **Kome je poziv namijenjen?**

Malim i srednjim poduzetnicima sukladno definiciji danoj u Prilogu I Uredbe Komisije 651/2014. Kao pomoćni alat potencijalnim prijaviteljima da odgovore na pitanje ubrajaju li se u male i srednje poduzetnike, može poslužiti **Vodič za izračun veličine MSP** objavljen na mrežnim stranicama Ministarstva poduzetništva i obrta <http://www.minpo.hr/UserDocsImages/IZRACUN%20MSP.pdf>.

1. **Kolika je ukupna vrijednost potpore koja će se dodijeliti putem ovog Poziva?**

Poziv se financira sredstvima Europskog fonda za regionalni razvoj u ukupnom iznosu od 100 milijuna EUR, odnosno 760 milijuna kuna.

1. **Do kada je Poziv otvoren?**

Poziv je objavljen 9. travnja 2015., a projektne prijave će se početi zaprimati **11. svibnja 2015.** godine. Poziv je **trajno otvoren** do iskorištenja sredstava, a najkasnije do 31. prosinca 2020. godine. Na ovaj je način potencijalnim prijaviteljima omogućeno dovoljno vremena za kvalitetnu i detaljnu pripremu projektnih prijava te stoga nema razloga za žurno podnošenje prijava u prvim danima njihova zaprimanja.

# POKAZATELJI

1. **Kojim pokazateljima treba doprinijeti provedba projekta kojem će biti dodijeljena bespovratna sredstva temeljem ovog Poziva?**

Prijavitelj u projektnoj prijavi mora dokazati da će se provedbom potpomognutog projekta doprinijeti ostvarenju pokazatelja navedenih u Uputama za prijavitelje, u Tablici 1.

1. **Na koji se način računa broj zaposlenih u poduzeću?**

Izračun broja zaposlenih definiran je u poglavlju Metodologija ocjenjivanja kvalitete Priloga 3 – Postupak dodjele bespovratnih sredstava Uputa za prijavitelje.

1. **Na koji način se računa vrijednost pokazatelja neto otvorena radna mjesta koju će projekt ostvariti po završetku projekta? Kao npr. broj radnih mjesta se povećao za 5 ili postotnim povećanjem (npr. broj radnih mjesta se povećao za 20% ?**

Sukladno poglavlju 5. Uputa, tijekom 4. faze postupka dodjele: Ocjenjivanje kvalitete, neto otvorena rada mjesta prikazuju se **u apsolutnom broju**.

1. **Prilikom utvrđivanja relevantnosti projekta u dijelu koji se odnosi na mjerenje doprinosa uravnoteženom regionalnom razvoju na lokalnoj razini, uzima li se u obzir sjedište firme ili lokacija na kojoj se provodi ulaganje?**

Sukladno točci 6. Priloga 3. Uputa za prijavitelje, doprinos uravnoteženom regionalnom razvoju na lokalnoj razini ocjenjuje se na temelju područja skupine prema indeksu razvijenosti **mjesta ulaganja**.

# VRSTE, IZNOS I INTENZITETI POTPORA

1. **Koje vrste potpore se mogu dodijeliti putem ovog Poziva?**

Sukladno poglavlju 1.6 Uputa za prijavitelje mogu se dodijeliti regionalne potpore, potpore za savjetodavne usluge, potpore za sudjelovanje na sajmovima i potpore za usavršavanje. Međutim, potpore za savjetodavne usluge, potpore za sudjelovanje na sajmovima i potpore za usavršavanje mogu se dodijeliti isključivo pod uvjetom da su izravno povezane s projektom za koji se dodjeljuje regionalna potpora.

1. **Koji je najniži, a koji najviši iznos potpore koji se može dodijeliti?**

Najniža vrijednost potpore, odnosno najniži iznos bespovratnih sredstava koji se može dodijeliti pojedinom projektu iznosi 1.500.000 kuna dok najviši iznos ne može prijeći prag od 15.000.000 kuna.

1. **Što znači da je intenzitet potpore 45%? Koliko sredstava privatnog sufinanciranja mora osigurati sam korisnik u slučaju dodjele potpore intenziteta 45%?**

Ukupnu vrijednost projekta čini zbroj prihvatljivih i neprihvatljivih troškova. Ukoliko je intenzitet potpore 45%, to znači da će za 45% prihvatljivih troškova projekta biti dodijeljena potpora. Za ostalih 55% prihvatljivih troškova i sve neprihvatljive troškove, korisnik treba osigurati sredstava financiranja bilo iz vlastitih izvora, bilo kreditom banke.

1. **Što znači da korisnik mora osigurati financijski doprinos za pokriće od najmanje 25% prihvatljivih troškova ili iz vlastitih izvora ili putem vanjskog financiranja, u obliku oslobođenom bilo kakve potpore iz javnih izvora?**

Navedena odredba znači da, sukladno čl. 14(14) Uredbe Komisije (EU) br. 651/2014, u slučaju regionalne potpore, korisnik mora osigurati financijski doprinos od najmanje 25% prihvatljivih troškova ili iz vlastitih izvora ili putem vanjskog financiranja, u obliku oslobođenom bilo kakve javne pomoći, tj. pomoći financirane iz lokalnih, regionalnih, nacionalnih izvora ili izvora Zajednice.

1. **Na koji način se određuje ukupan iznos dodjele bespovratnih sredstava? Da li se potpore dodjeljuju u iznosu od 35% tj. 45% ukupnih ili prihvatljivih troškova projekta?**

Iznos potpore izračunava se kao postotak **prihvatljivih** troškova i ne smije premašiti intenzitet potpore određen člancima 7., 8., 9. i 10. Programa dodjele državnih potpora za razvoj malog i srednjeg poduzetništva objavljenog na mrežnim stranicama Ministarstva poduzetništva i obrta: <http://www.minpo.hr/UserDocsImages/Program%20potpora%20proizvodnja%2019_2_2015.pdf>.

1. **Investitor je prije par godina kupio zemljište po tržišnoj cijeni (bez potpore i donacija). Može li se to zemljište uključiti u projekt kao dio vlastitog financiranja u okviru zadanih minimalno 25%?**

Zemljište nije moguće uključiti u projekt kao dio vlastitog financiranja.

1. **Da li izvor financiranja projekta koji financira poduzetnik, mogu biti vlastita sredstva i bankovni kredit u određenim omjerima ili samo jedno od toga?**

Projekt mora imati zatvorenu financijsku konstrukciju kako je definirano u poglavlju 8. Uputa za prijavitelje s time da za privatno sufinanciranje može kombinirati kredit banke i vlastita sredstva. U Uputama za prijavitelje nisu naznačeni određeni omjeri za pojedini izvor.

# PRIHVATLJIVOST PRIJAVITELJA (Tko može, a tko ne može sudjelovati?)

1. **Da li je komunalno društvo u stopostotnom vlasništvu jedinice lokalne samouprave prihvatljiv prijavitelj?**

Na natječaj se mogu javiti subjekti malog gospodarstva, mali i srednji poduzetnici sukladno definiciji danoj u Prilogu I Uredbe Komisije 651/2014.

Spomenuti Prilog I, članak 3, stavak 4 navodi kako se „poduzeće **ne može** smatrati malim i srednjim poduzećem ako jedno ili više tijela javne vlasti zajedno ili samostalno, izravno ili neizravno upravlja s 25 % ili više kapitala ili glasačkih prava u dotičnom poduzeću.“

Iznimno, komunalno društvo **može** biti prihvatljiv prijavitelj ukoliko je u vlasništvu jedinice lokalne samouprave s godišnjim proračunom manjim od 10 milijuna EUR i s manje od 5 000 stanovnika.

1. **Da li je moguće da se na natječaj jave zajedno dva trgovačka društva koja zajednički udovoljavaju traženim uvjetima? Da li prijavitelj može prijaviti projekt na kojem sudjeluje i njegov partner?**

Sukladno poglavlju 2.2 Uputa za prijavitelje, prijavitelji moraju djelovati pojedinačno. Partnerske organizacije i partnerstvo bilo koje vrste **nisu** prihvatljivi.

1. **Što znači da se potpora ne može dodijeliti za djelatnosti povezane s izvozom u treće zemlje ili države članice? Znači li to da se poduzeće koje je izvoznik ne može javiti na ovaj Poziv?**

Sukladno definiciji danoj u Poglavlju 8. Pojmovnik Uputa za prijavitelje, potpora se **ne može** dodijeliti ukoliko je izravno povezana s izvezenim količinama, uspostavom i radom distribucijske mreže ili ostalim tekućim troškovima povezanima s izvoznom djelatnošću. To znači da se korisnik, koji je ujedno i izvoznik, može javiti na Poziv i ostvariti potporu za prihvatljive troškove i aktivnosti.

# PRIHVATLJIVOST PROJEKTA, AKTIVNOSTI I TROŠKOVA

1. **Kada smije započeti provedba projekta?**

Kako bi se postigao efekt poticaja, provedba projekta **ne smije** započeti prije predaje projektne prijave Ministarstvu poduzetništva i obrta. Sukladno definiciji danoj u Poglavlju 8. Pojmovnik Uputa za prijavitelje, početkom provedbe projekta smatra se zakonski obvezujuća obveza za naručivanje dobara ili usluga ili bilo koja druga obveza koja ulaganje čini neopozivim (npr. potpis ugovora, izdavanje narudžbenice, itd.). Kupnja zemljišta i pripremni radovi, primjerice ishođenje dozvola i provođenje studija izvedivosti, ne smatraju se početkom rada na projektu.

Pri tom napominjemo da prijavitelj preuzima rizik troškova nastalih u razdoblju između podnošenja projektne prijave i datuma odobrenja sredstava.

1. **Da li prijavitelj mora imati građevinsku dozvolu prije predaje projektne prijave?**

Sukladno poglavlju 3.1 Prihvatljivost projekta prijavitelj **mora**, prije predaje projektne prijave, osigurati važeću građevinsku dozvolu, odnosno drugi odgovarajući akt temeljem kojeg se može započeti s građenjem/rekonstrukcijom građevine, izdan prema propisima kojima se regulira gradnja građevina te odgovarajuće suglasnosti/rješenja/mišljenja Ministarstva zaštite okoliša i prirode kojim se daje suglasnost za gradnju.

1. **Da li se već nastali trošak ishođenja dozvola, izrade studije izvodljivosti i poslovnog plana, koji zajedno s ostalim obrascima čine cjelovitu projektnu prijavu može prijaviti kao prihvatljivi trošak projekta?**

Sukladno točki 3.2 Uputa za prijavitelje, komunalni doprinos, cijene vodnih i energetskih priključaka, trošak uporabne dozvole smatraju se prihvatljivim troškovima ukoliko su **nastali nakon podnošenja projektne prijave.**

Prilikom predaje projektne prijave potrebno je, između ostalog, dostaviti Studiju izvodljivosti i Poslovni plan iz čega proizlazi da će troškovi izrade navedenih dokumenata nastati prije predaje projektne prijave, a sukladno točki 3.1. Uputa za prijavitelje, da bi troškovi projekta bili prihvatljivi, moraju se odnositi na projektne aktivnosti koje je korisnik počeo provoditi nakon podnošenja projektne prijave.

1. **Da li u sklopu natječaja troškovi mogu biti priznati retroaktivno, ako da – od kojeg datuma.**

Kako je navedeno u poglavlju 3.1 Uputa za prijavitelje,troškovi projekta moraju udovoljavati, između ostalog, i uvjetu da se odnose na projektne aktivnosti koje je korisnik počeo provoditi **nakon podnošenja projektne prijave**.

1. **Da li je moguće financirati kupnju proizvodnog prostora i strojeva u istom projektu?**

Sukladno poglavlju 3.2 Uputa za prijavitelje, kupnja nekretnine (zgrada/prostorija, uključujući zemljište na kojem su sagrađeni) **nije** prihvatljivi trošak.

1. **Da li je moguće ostvariti potporu za kupnju rabljene opreme i strojeva?**

Sukladno Prilogu I, točka 8. **Pravilnika o prihvatljivosti izdataka** objavljenog na mrežnim stranicama <http://www.strukturnifondovi.hr/esi-fondovi-2014-2020>, kupnja korištene opreme **nije** prihvatljiv trošak te stoga za isti **nije** moguće ostvariti pravo na potporu iz sredstava Europskih fondova.

1. **Da li je PDV prihvatljiv trošak?**

Sukladno poglavlju 3.2 Uputa za prijavitelje, **povrativ** PDV **nije** prihvatljiv trošak.

1. **Moraju li dobavljači robe navoditi porijeklo roba i mora li ona biti s područja EU?**

**Ne** postoji uvjet vezan za porijeklo robe koju korisnici nabavljaju kroz Program dodjele državnih potpora za razvoj malih i srednjih poduzeća.

# ADMINISTRATIVNE INFORMACIJE

1. **Do kada je otvoren poziv za dostavu projektnih prijava?**

Poziv se vodi kao trajni otvoreni Poziv na dostavu projektnih prijava s krajnjim rokom dostave projektnih prijava **do 31. prosinca 2020. godine ili do iskorištenja sredstava**.

1. **Na koji način mogu dobiti odgovor na pitanje vezano uz Poziv?**

Prijavitelji mogu kontinuirano postavljati pitanja. Pitanja s jasno naznačenom referencom na Poziv moguće je poslati **isključivo** putem e-pošte ili faksa na adresu: [P1-Izgradnja@minpo.hr](mailto:P1-Izgradnja@minpo.hr) ili broj faksa: +385-1-610-6498.

Napominjemo da s ciljem poštivanja načela jednakog tretmana, Ministarstvo poduzetništva i obrta **nije** u mogućnosti odgovarati na pojedinačne usmene upite, kao niti održavati pojedinačne sastanke s potencijalnim prijaviteljima. Stoga se odgovori na zaprimljena pitanja neće davati putem navedene e-mail adrese ili faksa, već će biti objavljeni u dijelu **Pitanja i odgovori** na središnjoj mrežnoj stranici ESI fondova [www.strukturnifondovi.hr](http://www.strukturnifondovi.hr) i na mrežnim stranicama Ministarstva poduzetništva i obrta [www.minpo.hr](http://www.minpo.hr) najkasnije 7 kalendarskih dana od dana zaprimanja pitanja.